Een vas ná ontploffing in New York | Maroela Media
Polisiebeamptes op die toneel waar die ontploffing in New York plaasgevind het (11 Desember 2017). Foto: ANA
Reuters berig die ontploffing het Maandagoggend tydens spitstyd in een van die ondergrondse gange by Port Authority op die hoek van 42ste Straat en 8ste Laan plaasgevind. Twee ondergrondse treinstasies word op hierdie plek deur ŉ tonnel verbind.
Volgens nuusberigte word daar vermoed dat dit ŉ pypbom is wat ontplof het. Die New York-polisiedepartement het op Twitter bevestig dat ŉ ontploffing van onbekende oorsprong plaasgevind het en dat sommige ondergrondse treinroetes ontruim is. ŉ Busstasie is glo ook ontruim.
Volgens die New York Times het die ontploffing in ŉ gang tussen die twee ondergrondse treinstasies plaasgevind.
Dit is nog nie duidelik hoeveel mense in die voorval beseer is nie, aangesien verskillende mediaberigte hieroor teenstrydig is. ŉ Ooggetuie het aan CNN gesê hy het twee ontploffings gehoor terwyl hy naby die toneel uit ŉ bus geklim het.
Die televisiekanaal WPIX het berig ŉ man “met ŉ moontlike tweede ploftoestel” is in die treintonnel aangekeer. Volgens CNN is die verdagte tydens die ontploffing beseer.
Die New York Times het gesê die ploftoestel was glo aan die verdagte se lyf vasgebind. Volgens die nuusagentskap is die ontploffing op beeldmateriaal van veiligheidskameras vasgevang.